**Актуална информация за мерки и ограничения в Европа и по света във връзка с коронавируса**

**Словакия** – От 28 март са затворени граничните пунктове за товарен транспорт над 7,5 т., с изключение на камиони, които превозват животни, нетрайни стоки и превозни средства, попадащи в така наречените „зелени коридори“, създадени от Европейската комисия.

**Чехия** - От 30 март преминаването на чужди граждани през Чешката република ще бъде разрешено единствено за тяхното репатриране/евакуация към родината им. На летище „Вацлав Хавел“ е възможен транзит. На границата с Полша, Германия и Австрия ГКПП функционират нормално като важи забраната за влизане на чужденци в Чехия, с изключение на шофьори на товарни МПС. На ГКПП Breclav/Brodské в посока към Словакия, камиони се пропускат по групи от около 100.

**Великобритания** - Директни полети до България изпълняват следните авиокомпании: „България Еър“, „Бритиш Еъруейс“, „ИзиДжет“, „Райънеър“ и „Уизеър“. Към настоящия момент за 30 март и 3 април има свободни места от Лондон до София на „България Еър“. Към момента спрените полети са:

- Манчестър – София /Изи Джет/ - спрян до 2 април 2020 г.

- Ливърпул – София /Райън Еър/ - спрян до 2 юни 2020 г.

- Бирмингам - София /Райън Еър/- спрян до 2 май 2020 г.

- Лондон – Варна /Уизеър/ - спрян до 1 май 2020 г.

- Лондон – Варна /Бритиш Еъруейс/- 1 полет на седмица

- Лондон – Пловдив /Райън Еър/ - спрян до 1 май 2020 г.

- Лондон – София /България Еър/- оперира, но има отменени полети.

- Лондон – София /Бритиш Еъруейс/оперира с ограничени полети

- Лондон – София /Райън Еър/- спрян до 17 април 2020 г.

- Лондон – София /Изи Джет/ - спрян до 8 април 2020 г.

- Лондон – София /Уизеър/ - оперира с ограничени полети.

**Белгия** – Границите са затворени от 20 март и препоръчителният начин за завръщане в България остава по въздух. Летище „Шарлероа“ бе затворено на 24 март, съответно полетите на „Уизеър“ и „Райънеър“ до София няма да бъдат изпълнявани. Летище „Завентем“ е отворено и за момента полетите Брюксел-София-Брюксел се изпълняват от авиокомпания „България еър“. Брюкселските авиолинии няма да изпълняват редовни полети от 21 март до 19 април.

**Люксембург** - Летището в Люксембург е затворено за пътнически полети от понеделник, 23 март. Влизането и излизането на транспортни средства, включително при транзитно преминаване в Люксембург, е ограничено с изключение на трафика на товари и камиони.

**Босна и Херцеговина** –Товарните камиони, които преминават транзитно, могат да влизат в Босна и Херцеговина през ГКПП Бияча, Градишка и Шамац, а тези които имат за крайна цел Хърватия могат да ползват ГКПП Градина, Брод и Изачич. Международните превозвачи следва да имат предвид въведеният полицейски час от 20 ч. до 05 ч. и необхосимостта от декларация от работодателя, констатираща необходимостта от извършване на превоза във въпросните часове от денонощието. Не се допускат транзитни превози на стоки през ГКПП край Неум, като товарните автомобили, пътуващи от Хърватия през Босна и Херцеговина към Черна гора се пренасочват през ГКПП Бияча и ГКПП Клобук. Сърбия и Черна гора са затворили границите си към Босна и Херцеговина, а Хърватия допуска на своя територия намиращи се в Босна и Херцеговина граждани на държави от ЕС, единствено в случай на отваряне на транзитен коридор за тяхно достигане до крайната им дестинация.

**Косово** - Всички ГКПП пропускат товарни транспортни средства, превозващи стоки и храни, след преглед на водача от медицински специалист. Основните сухоземни маршрути за пътуване от Косово до България са през Република Северна Македония (Прищина-ГКПП „Хани и Елезит“-ГКПП „Гюешево“- София) и през Република Сърбия (Прищина-ГКПП „Мердаре“-ГКПП „Калотина“- София). Към момента всички изходни ГКПП на Косово към съседните държави са затворени и практически не пропускат пътници на излизане от Косово, тъй като чуждестранните граждани не могат да влязат на територията на Република Северна Македония, Албания, Сърбия и Черна гора.

**Финландия -** От 0.00 ч. на 19 март Финландия затвори външните и вътрешните си граници до 13 април, въвеждайки рестрикции по граничния трафик с Швеция, Естония, Норвегия и Русия, като допуска само финландски граждани и членове на техните семейства, граждани на ЕС и страни от Шенгенското пространство и членове на техните семейства с адресна регистрация във Финландия, както и граждани на трети страни, пребиваващи във Финландия с разрешение за пребиваване, прибиращи се в страната.

Допуска се също така транзитно преминаване към други държави от ЕС или държави от Шенген на граждани на ЕС и държави от Шенгенското пространство и членове на техните семейства, както и на граждани от трети страни с разрешение за пребиваване в ЕС или страна от Шенгенското пространство.

Придвижването до България става изключително трудно, като остават възможностите за ползване на „Еър Франс“ до Париж и „България ер“ до София, КLM от Париж до Амстердам и после до София, „Финеър“ до Амстердам и „България ер“ от Амстердам до София и британските авиолинии през Лондон, но не са изключени анулирания на полетите в последния момент.

Всички полети до и от Хелзинки, както и всички финландски летища могат да бъдат намерени на страницата на FINAVIA: www.finavia.fi

Според „Изиджет“ полетите, посочени онлайн между Берлин и Хелзинки, трябва да се извършват нормално и в момента не се планира спиране. Предоставени са следните контакти: +44 330 365 5000 или www.easyjet.com

**Канада -** Въведен е задължителен 14-дневен период на самоизолация за всички пристигащи в Канада международни пътници. Наложена е забрана за влизане през всички входни пунктове в Северозападните канадски територии, както и в провинция Нова Скоша. Транзитно преминаване е допустимо, само ако се извършва от един и същ летищен терминал, на едно и също летище, в рамките до 24 часа и всеки чужд гражданин следва задължително да притежава канадска виза и да не проявява грипоподобни симптоми. Забраната за влизане на чужди граждани в Канада от 18 март не се отнася за граждани с валидни работни и студентски визи, както и за тези, които са получили одобрение за постоянно пребиваване преди 18 март. WestJet преустановява всички свои международни полети, включително до САЩ, до 23 април, Porter Airlines до 1 юни, а Brussels Airlines до 19 април. Други вътрешни и международни преустановявания на маршрути, включително Карибите, можете да намерите тук:

<https://www.aircanada.com/ca/en/aco/home/book/travel-news-and-updates/2020/china-travel.html#/na>

**Аржентина –** От 27 март се затварят всички граници– наземни, водни и въздушни, като се въвежда временна забрана за влизане и на аржентински граждани, както и постоянно пребиваващи в страната. Изключения ще се допускат само за отделни специални случаи. Полетът от Буенос Айрес до Истанбул бе преустановен.

**Боливия** - От 27 март до 15 април е обявено извънредно положение и се затварят всички граници на страната.

**Мексико -** За момента не се предвижда затварянето на границите на страната. Полети се извършват до Мадрид, Барселона, Лондон и Амстердам. От Лондон и Амстердам е възможно да се осъществи връзка до София.

**Гватемала -** Затворени са сухопътните, морските и въздушните граници до 30 март. Гражданите на страната и постоянно пребиваващите биват поставяни под карантина при влизане в Гватемала, а на всички чужди граждани се разрешава да напуснат страната. Най-близкото международно летище до границата с Гватемала е в гр. Канкун, откъдето има възможност за преки полети до Европа или за полети през гр. Мексико до Европа. Германската авиокомпания „Кондор“ организира чартърни полети на 30 март и 01 април до Франкфурт.

**Белиз -** Международното летище „Филип Голдсон“ е затворено от 23 март. Затворена е също сухопътната граница с Мексико и мерките ще продължат 30 дни. Гражданите, които пристигат от страни с висока степен на риск, ще бъдат под карантина за 14 дни.

**Ел Салвадор –** Въведена е карантина в цялата страна от 22 март. Към момента няма данни за налични маршрути за излизане от Ел Салвадор. При желание за напускане на страната се свържете с българското посолство в Мексико.

**Хондурас -** Продължават да бъдат затворени сухопътните, морските и въздушните граници. Преустановени са международните и вътрешните полети, автобусните линии и фериботите. Излизането от страната става само с разрешение на миграционните служби, което се издава след доказване на наличие на осигурен полет и валиден паспорт.

**Никарагуа –** Полетите към Европа се извършват през Мексико и Хавана.

**Коста Рика** – Обявено е извънредно положение в страната. Единствените възможни маршрути са въздушни, но до 12 април, поради наложените забрани. От Сан Хосе са възможни само чартърни полети, така че при желание да напуснете страната се свържете с българското посолство в Мексико.

**Панама** - До 21 април е наложена забрана за влизане и излизане от страната и българите, които желаят да напуснат страната, следва да се свържат с българското посолство в Мексико или с почетния консул на Р. България в Панама.